OpenLLM-France/wikimedia huggingface dataset:
# Núria Borrut Mulet

Núria Borrut Mulet (Barcelona, 17 de setembre de 1958) és una escriptora i pintora catalana. És llicenciada en Geografia i Història per la Universitat de Barcelona i va estudiar Belles Arts a la Facultat Sant Jordi de Barcelona. Fins a finals dels anys noranta es dedicà a la pintura i va fer classes de Plàstica i d'Història de l'Art. Va començar a escriure professionalment a inicis de la dècada de dos mil. Ha guanyat alguns premis literaris i és membre de l'Associació d'Escriptors en Llengua Catalana. Actualment viu a Girona.

## Obra literària

Li han publicat les novel·les següents:
* Greta, relatsencatala.com, Barcelona 2003.
* Virgínia o les flames (2004), Edicions Cort, Palma, 2004.
* L'ombra del llorer, XII Premi de Narrativa Ciutat d'Eivissa 2004, Editorial Mediterrània Eivissa, Barcelona, 2004.
* Petites Mentides, Premi de Narrativa Vila de Lloseta 2004, Editorial Moll, Palma, 2005
* Lluny de la terra encesa, Pagès Editors, Lleida, 2012.
* Tablinum, memòries d'una esclava de Tàrraco, Pagès Editors, Lleida, 2013.
* Illa Godwin, Amazon Kindle, 2014.
* Els ossos de la terra, Amazon Kindle 2014.
* La llum amb què sorprenen les paraules, Amazon Kindle, 2014.
* Sota les llambordes, la platja, IV Premi Gregal de Novel·la 2015. Editorial Gregal. Girona 2016.
* La filla d'Horemheb. Ediciones Oblicuas, Barcelona, 2020.
* Mañana o cualquier otro día, Amazon Fullfilment, 2024.
* Demà o qualsevol altre dia, Amazon Fullfilment, 2024.
* El bosc brillant de l'esperit de la pluja, Amazon Fullfilment, 2024.
* La nimfa al mirall de l'aigua, Amazon Fullfilment, 2024.
* Vladímir, sense límits, Amazon Fullfilment, 2024.

## Referències

* ↑ «Cazarabet conversa con... Núria Borrut Mulet, autora de “Sota les llambordes, la platja” (Gregal)». LA LIBRERÍA DE CAZARABET. [Consulta: 5 abril 2020].
* ↑ Redacció. «Núria Borrut guanya el Gregal per un llibre que repassa fets del segle XX - 19 oct 2015». [Consulta: 19 juliol 2020].
# Agnoteri

L'agnoteri (Agnotherium antiquum) és una espècie extinta de mamífer carnívor de la família dels amficiònids que visqué al Vell Món durant el Miocè mitjà. Es tracta de l'única espècie reconeguda del gènere Agnotherium. Era un hipercarnívor corredor adaptat per empaitar les preses a tota velocitat. Tenia la mida d'un lleó i les estimacions del seu pes van des de 158 kg fins a 275 kg.

## Referències

* 1 2 Entrada «Agnotherium antiquum» de la Paleobiology Database (en anglès). [Consulta: 29 gener 2023].
* ↑ Agustí i Antón, 2002, p. 137 i 159.

## Bibliografia

* Agustí, J.; Antón, M. Mammoths, Sabertooths and Hominids: 65 Million Years of Mammalian Evolution in Europe (en anglès). Columbia University Press, 2002. ISBN 0-231-11640-3.
# Front d'Esquerra

El Front d'Esquerra a França (en francès Front de Gauche i les sigles FG) és una aliança entre els dos majors, a banda del socialista (PS), francesos, l'any 2009, el Partit Comunista Francès (PCF) i el Partit d'Esquerra, (PG). La coalició es va formar de cara a les Eleccions Europees de 2009 i s'ha mantingut l'any 2010 de per a les eleccions regionals franceses de 2010. La tendència global de l'aliança engloba tot l'espectre més a l'esquerra que el PS més l'ecologisme. El Front d'Esquerres està presidit per en Jean-Luc Mélenchon.
# Moon

«Moon» té aquests significats:
* Biografies:
** Keith Moon, bateria del grup The Who
** Moon Geun-young, actriu sud-coreana
** Ban Ki-moon, diplomàtic sud-coreà, actual Secretari General de les Nacions Unides
** Sun Myung Moon, líder religiós sud-coreà. Fundador del moviment Església de la Unificació i de la Federació per la Pau Universal
** Kim Dong-moon, jugador de bàdminton sud-coreà
* Toponímia:
** Moon-sur-Elle, localitat francesa
** Carnot-Moon, localitat estatunidenca de Pennsilvània
** Half Moon, localitat estatunidenca de Carolina del Nord
** Half Moon Bay, localitat estatunidenca de Califòrnia
* Cinema:
** Montana Moon, pel·lícula estatunidenca de 1930 dirigida per Malcolm St Clair
** New Moon (pel·lícula de 1940), pel·lícula estatunidenca de 1940 dirigida per Robert Leonard
** Moon (pel·lícula), pel·lícula britànica de 2009 dirigida per Duncan Jones
* Videojocs:
** Harvest Moon, sèrie de videojocs
** Moon Tycoon, videojoc d'ordinador
* Còmic: Sailor Moon, manga shojo
* Miscel·lània: Moon, secta coneguda també amb el nom d'Església de la Unificació, fundada per Sun-Myung Moon
# Corba de nivell

En cartografia, una corba de nivell o isohipsa (isòbata quan es refereix al fons marí) és una línia que uneix tots els punts que es troben a la mateixa altitud (sovint anomenada "cota" en aquest context).
Depenent del tipus de mapa, la seva escala i altres factors, se solen dibuixar cada determinat nombre de metres d'altitud, i amb un traç més fi s'indiquen les subdivisions. Per exemple, es pot dibuixar una corba de nivell cada 100 m d'altitud i altres quatre, de traç més fi, cada 20 m. Així, els traços gruixuts ens indiquen els 100, 200, 300... metres, mentre que els traços més fins marquen els 80, 120, 140, 160, 180, 220... metres d'altitud. En el mapa, els valors concrets s'indiquen normalment identificant les corbes primàries (de traços gruixuts), permetent així determinar la direcció del pendent, que és sempre perpendicular a les corbes.
Aquesta mena de corbes se solen trobar en mapes topogràfics, atès que indiquen amb molta precisió l'altimetria d'una zona determinada.

## Com interpretar les corbes de nivell

Atès que una mateixa corba indica tots els punts amb la mateixa cota, la distància vertical, o diferència d'altitud, entre dues corbes és sempre la mateixa. Per tant:
* dues corbes que en un mapa es troben molt juntes indiquen un pendent fort, ja que la distància horitzontal és poca comparada amb la vertical, o, dit d'una altra manera, en poc espai horitzontal l'altitud puja molt ràpidament.
* dues corbes que en un mapa es troben molt separades indiquen un pendent suau o fins i tot un pla, ja que la distància horitzontal és molta comparada amb la vertical, o, dit d'una altra manera, cal molt espai horitzontal per a pujar de cota.
* una corba tancada, sense cap altra a dins d'ella, indica un cim, i sovint se n'indica la cota màxima, o almenys un punt que es troba a una cota superior a la zona que l'envolta. Si aquesta corba encercla un espai molt gran, pot indicar un petit altiplà.
A partir d'un mapa topogràfic podem, doncs, conèixer el perfil d'un terreny de manera molt senzilla, com es pot observar a la imatge següent:
# Tabaré Larre Borges Gallarreta

Tabaré Larre Borges Gallarreta (Montevideo, 6 de gener de 1922) fou un jugador de bàsquet uruguaià que va competir durant la dècada de 1950. El 1952 va prendre part en els Jocs Olímpics d'Estiu de Hèlsinki, on guanyà la medalla de bronze en la competició de bàsquet.

## Referències

* ↑ «Olympedia – Tabaré Larre Borges». [Consulta: 26 febrer 2025].
* ↑ «Tabare Larre Borges - Uruguay - Perfil del Jugador/de la Jugadora - Olympic Games : Tournament for Men | FIBA Basketball» (en castellà). [Consulta: 26 febrer 2025].
# Moviment Republicà i Ciutadà

El Moviment Republicà i Ciutadà (Mouvement Républicain et Citoyen en francès) és un partit polític francès d'esquerres.

## Història

El Moviment Republicà i Ciutadà (MRC) va ser fundat l'any 1993, amb el nom de Moviment dels Ciutadans (MDC). Anteriorment, el MDC havia estat un corrent dins el Partit Socialista.
Els primers comicis als quals el MDC va concórrer van ser les eleccions europees de 1994. La llista "L'Altra política", encapçalada per Jean-Pierre Chevènement, va obtenir el 2,54% dels vots emesos (494.986 vots). Encarnant una oposició d'esquerra al Tractat de Maastricht, la llista de Chevènement també va reunir gent d'altres tendències polítiques: comunistes (Anicet Le Pors), feministes (Gisèle Halimi, Béatrice Patrie), radicals (Claude Nicolet, Henri Caillavet) i gaullistes (Pierre-Marie Gallois, Pierre Dabezies).
A les eleccions legislatives de 1997, el MDC es presentà en coalició amb altres partits d'esquerres sota el nom d'Esquerra Plural (Gauche Plurielle en francès). El Moviment dels Ciutadans aconseguí set escons (Jacques Desallangre, Roland Carraz, Michel Suchod, Jean-Pierre Michel, Georges Sarre, Pierre Carassus i Jean-Pierre Chevènement). Aquest últim va ser nomenat ministre de l'Interior per Lionel Jospin, aleshores primer ministre de França.
Posteriorment, Jean-Pierre Chevènement dimití del seu càrrec per la seva oposició al projecte d'estatut d'autonomia de Còrsega. En conseqüència, Jean-Pierre Chevènement no donà suport a la candidatura socialista a les eleccions presidencials de 2002 i preferí presentar-hi una candidatura pròpia. Amb el suport del Pol Republicà (Pôle Républicain), que aglutinava a republicans de diferents tendències polítiques (MDC, socialistes, comunistes, gaullistes, radicals, sobiranistes), Jean-Pierre Chevènement va aconseguir el 5,33% dels vots emesos a la primera volta (1.518.528 vots). En les eleccions legislatives del mateix tots els candidats del Pol Republicà van ser derrotats (292.647 vots).
El gener de 2003, es reconstituí el MDC, que passà a denominar-se Moviment Republicà i Ciutadà. Així mateix, es va decidir mantenir el Pol Republicà com una confederació formada pel MRC i diverses associacions republicanes, tant d'esquerres com de dretes.

## Situació actual

L'any 2004, al Congrés de París, el MRC reafirmà la seva voluntat d'actuar en favor d'una refundació republicana de l'esquerra. En aquest congrés, l'exministre Georges Sarre va ser escollit primer secretari en substitució del dirigent històric Jean-Pierre Chevènement, actual president d'honor del partit.
El MRC té dos escons al Senat. Els seus senadors formen amb els senadors del Partit Comunista Francès el Grup Comunista Republicà i Ciutadà.
El MRC participa en el govern de diverses regions, després de l'àmplia victòria de l'esquerra en les eleccions regionals de 2004. Ara bé, en les eleccions cantonals que es van celebrar al mateix temps, el MRC va perdre l'únic consell general que governava, el Consell General del Territori de Belfort, departament d'on és originari Jean-Pierre Chevènement.

## Enllaços externs

* Pàgina web oficial del Moviment Republicà i Ciutadà (francès)
# Anodització

L'anodització és un tractament superficial de protecció aplicable a peces d'alumini i altres metalls o aliatges consistent en la creació d'una capa d'òxid superficial més gran que la que es formaria naturalment. L'anodització permet obtenir una capa protectora contra la corrosió i augmenta la duresa superficial. Les peces a anoditzar actuen com a ànodes d'un circuit elèctric en el procés d'anodització. El metall anoditzable més conegut és l'alumini (i els seus aliatges). Les peces d'alumini exposades a l'aire atmosfèric formen una capa protectora natural d'òxid d'alumini (alúmina). L'anodització permet augmentar considerablement el gruix d'aquesta capa protectora. A més de l'alumini hi ha altres metalls anodizables: titani, zinc, magnesi, niobi i tàntal.
L'anodització industrial fou emprada per primer cop l'any 1923 per a protegir peces de duralumini destinades a hidroavions. El procés es basava en l'àcid cròmic i es va anomenar procés de Bengough-Stuart. L'any 1927 Gower i O'Brien patentaren un sistema basat en l'àcid sulfúric. Aquell procés basat en l'àcid sulfúric com a electròlit es va popularitzar i encara és un dels més difosos en l'actualitat.

## Referències

* ↑ Sheila Williams. History of Knitting Pin Guages. Melrose Press, 10 novembre 2006, p. 5–. ISBN 9781905226757 [Consulta: 27 març 2011].
* ↑ F. C. Campbell. Structural Composite Materials. ASM International, 30 juny 2010, p. 239–. ISBN 9781615030378 [Consulta: 27 març 2011].
# Agricolaïta

L'agricolaïta és un mineral de la classe dels carbonats. Va ser anomenat l'any 2011 per científics txecs en honor de Georgius Agricola, docent i científic alemany considerat el pare de la mineralogia. Fou anomenat l'any 2011 per R. Skála, P. Ondruš, F. Veselovský, I. Císařová, i J. Hloušek en honor de Georgius Agricola acadèmic i científic alemany considerat el pare de la mineralogia.

## Característiques

L'agricolaïta és un carbonat (doble) d'uranil i potassi de fórmula química K₄(UO₂)(CO₃)₃. Cristal·litza en el sistema monoclínic. La seva duresa a l'escala de Mohs és 4.
Segons la classificació de Nickel-Strunz, l'agricolaïta pertany a «02.ED: Uranil carbonats, amb relació UO₂:CO₃ = 1:3» juntament amb els següents minerals: bayleyita, swartzita, albrechtschraufita, liebigita, rabbittita, andersonita, grimselita, widenmannita, znucalita i čejkaïta.

## Cristal·lografia

L'estructura de l'agricolaïta és idèntica a la del K₄(UO₂)(CO₃)₃ sintètic i consta de grups (UO₂)(CO₃)₃ separats organitzats en capes paral·leles a (100) i dos llocs cristal·lins no equivalents ocupats per cations K$^+$.

## Jaciments

L'agricolaïta va ser descoberta en cavitats de ganga d'ankerita en gneiss en un túnel de la mina abandonada Giftkies, a Jáchymov (República Txeca). També ha estat descrita a la mina Eureka, situada a La Torre de Cabdella (Pallars Jussà). Aquests dos indrets són els únics de tot el planeta on ha estat descrita aquesta espècie mineral.

## Referències

* ↑ «Agricolaite» (en anglès). Mindat. [Consulta: 7 novembre 2015].
* 1 2 Skála, Roman; Ondruš, Petr; Veselovský, František; Císařová, Ivana; Hloušek, Jan «Agricolaite, a new mineral of uranium from Jáchymov, Czech Republic» (en anglès). Mineralogy and Petrology, 103, 1-4, 09-09-2011, pàg. 169–175. DOI: 10.1007/s00710-011-0174-6.
* ↑ Castillo-Oliver, Montgarri; Melgarejo, Joan Carles; Torró, Lisard; Villanova-de-Benavent, Cristina; Campeny, Marc; Díaz-Acha, Yael; Amores-Casals, Sandra; Xu, Jingyao; Proenza, Joaquin; Tauler, Esperança «Sandstone-Hosted Uranium Deposits as a Possible Source for Critical Elements: The Eureka Mine Case, Castell-Estaó, Catalonia». Minerals, 10, 1, 1-2020, pàg. 34. DOI: https://doi.org/10.3390/min10010034 [Consulta: 13 gener 2024].
# Carlos Roselló Betbeze

Carlos Roselló Betbeze (Montevideo, 2 de maig de 1922 - Abans de 2004) fou un jugador de bàsquet uruguaià que va competir durant les dècades de 1940 i 1950.
El 1948 va prendre part en els Jocs Olímpics de Londres, on fou cinquè en la competició de bàsquet. Quatre anys més tard, als Jocs de Hèlsinki, guanyà la medalla de bronze en la mateixa competició. En el partit contra França unes controvertides decisions de l'àrbitre Vincent Farrell van acabar una baralla en què l'àrbitre acabà a l'hospital inconscient. Els principals instigadors de la batussa foren ell i Wilfredo Peláez, que foren expulsats d'aquest i posteriors Jocs.
El 1954 fou sisè en el Campionat del món de bàsquet.

## Referències

* ↑ «Olympedia – Carlos Roselló». [Consulta: 28 abril 2024].
* ↑ «Olympedia – Wilfredo Peláez». [Consulta: 28 abril 2024].
* ↑ «archive.fiba.com: Players». [Consulta: 28 abril 2024].
# Eduardo Risso (remer)

Eduardo Risso (Montevideo, 1 de novembre de 1925 - Montevideo, 12 de gener de 1986) fou un remer uruguaià que va competir durant les dècades de 1940 i 1950.
El 1948 va prendre part en els Jocs Olímpics de Londres, on guanyà la medalla de plata en la prova de scull individual del programa de rem. Quatre anys més tard, als Jocs de Hèlsinki, quedà eliminat en sèries en la mateixa prova.

## Referències

* ↑ «Eduardo Risso Olympic Results». sports-reference.com. Arxivat de l'original el 18 d’abril 2020. [Consulta: 29 juliol 2019].
# Antiadherència

L'antiadherència és la propietat d'alguns materials que impedeix que altres materials s'enganxin a la seva superfície.

## Productes antiadherents

* Silicona
* Tefló

## Aplicacions

* Reducció de les mermes per adherència de les matèries primeres en els processos de producció industrials.
* Eliminació per substitució d'antiadherents orgànics com poden ser olis, ceres, etc.
* Optimització industrial.

## Referències

* ↑ generico, Meta - Author. «Antiadherent / Antiadherència - Diccionari - COATRESA | Recobriments antiadherents i anticorrosius base Teflon®». Arxivat de l'original el 2018-07-10. [Consulta: 9 juliol 2018].
# Organització Todt

L'organització Todt va ser una organització d'enginyeria civil i militar estructurada com un exèrcit durant l'Alemanya nazi. Va esclavitzar aproximadament 1.500.000 de persones dels països ocupats durant la Segona Guerra Mundial.
El 1938 Hitler va encarregar Fritz Todt, ministre d'armament i producció bèl·lica, de crear una organització de la qual el primer projecte major va ser la construcció de la línia de defensa occidental (Westwall) contra la Línia Maginot francesa. Va ser una organització de suport a les operacions militars molt important durant tota la guerra. S'encarregava entre altres de la construcció de ponts i carreteres estratègiques, d'infraestrucutres de comunicació, d'estructures defensives, de búnquers, de fàbriques d'armament i de camps de concentració.
El funcionament de l'organització restava dirigit per una jerarquia molt estricte d'administradors i enginyers, com per exemple Ferdinand Porsche al cim, seguida per una estructura piramidal. La majoria dels treballadors eren, voluntaris, “voluntaris obligats” i al baix de l'escala, esclaus de països ocupats o presoners dels camps, obligats a viure en condicions terribles. Després de la mort de Fritz Todt Albert Speer va succeir-lo cal cim de l'organització tant com a ministre d'armament i producció bèl·lica. S'estima que un 25.000 republicans exiliats després de la guerra civil espanyola van participar de grat o per força a les obres de l'Organització a França.

## Jerarquia
### Caps de l'organització

* Fritz Todt (1938 - 1942)
* Albert Speer (1942 - 1945)

### Col·laboradors

* Friedrich Tamms, arquitecte

## Referències

* ↑ «Organització Todt». Gran Enciclopèdia Catalana. Barcelona: Grup Enciclopèdia Catalana.
* ↑ Manel Risques, Francesc Vilanova & Ricard Vinyes, Les ruptures de l'any 1939, Barcelona, L'Abadia de Montserrat, 2000, pàgina 100, ISBN 9788484152385

## Enllaços externs

* «La Organización Todt» (castellà)
* «La Organización Todt» (castellà)
* L'organització Todt Arxivat 2016-03-03 a Wayback Machine. al web laveujovetv.cat
# Agripina (arna)

L'agripina o papallona mussol (Thysania agrippina) és una espècie de lepidòpter ditrisi de la família dels erèbids (Erebidae). És una arna de gran mida, amb una envergadura de fins a 35 cm, sent un dels lepidòpters més grans, per bé que la papallona atles (Attacus atlas), té major àrea alar.
* Thysania agrippina, revers
* Thysania agrippina
* Eruga de Thysania agrippina

## Referències

* ↑ «TERMCAT - Thysania agrippina» (en anglès). [Consulta: 28 octubre 2024].
* ↑ «BioLib - Thysania agrippina» (en anglès). [Consulta: 28 octubre 2024].
# Agrupació Catalana d'Invàlids i Mutilats de Guerra

L'Agrupació Catalana d'Invàlids i Mutilats de Guerra (ACIMG) va ser una associació de suport als exiliats catalans de la Guerra civil espanyola.
Es va constituir el 1947 a Agde sota la presidència honorària de Pau Casals i la direcció de Manuel Costa Cabrer amb l'objectiu de recollir fons per ajudar els ferits de guerra catalans a l'exili. L'entitat consta documentada fins a l'any 1968, quan s'informà que s'havia traslladat d'Agde a Perpinyà. L'any 1954 es posicionà a favor del nomenament de Manuel Serra Moret com a president de la Generalitat a l'exili, en contra de les pretensions de Josep Tarradellas.
Al museu Agathois Jules Baudou d'Agde es conserva una estelada amb les sigles de l'entitat.

## Referències

* ↑ Ballester, Núria «L'exposició "Pau Casals i l'exili (1939-1973" a l'Arxiu Nacional de Catalunya». Butlletí de l'Arxiu Nacional de Catalunya, 7-2008.
* ↑ «Inventari del Fons FP Subsèrie Manuel Serra i Moret del CRAI Biblioteca del Pavelló de la República de la Universitat de Barcelona». Inventari del Fons FP, 21-11-2011.
* ↑ «Cròniques catalanes». SINC - Servei d'Informació Nacional Català, 15-01-1968.
* ↑ «Declaració de l'Agrupació Catalana d'Invàlids i Mutilats de Guerra». Endavant, 5-1954.
# Agrupació Excursionista Muntanya

L'Agrupació Excursionista Muntanya és una entitat excursionista fundada l'any 1930 a Sant Andreu de Palomar. És una de les entitats pioneres del moviment excursionista a Catalunya.

## Història

Va ser fundada per trenta-set homes i set dones amants de la muntanya, la majoria treballadors de Can Fabra, amb l'objectiu d'omplir el buit que hi havia a Sant Andreu de Palomar d'entitats dedicades al muntanyisme. La seva primera seu social fou dins del local de la Societat Coral La Lira.
Acabada la guerra del 36, es pretenia fer desaparèixer l'entitat per la seva significació amb el republicanisme i el catalanisme, però la perseverança dels seus socis la van salvar.
El 1961 va canviar de seu, passant a un edifici situat al carrer Coroleu, 18. Posteriorment, va ampliar les instal·lacions amb l'adquisició d'un altre local al carrer Montsec, 9, que amb el temps va esdevenir, i continua sent, la seva seu.
Activitats que porta a terme: Tallers i cursets d'excursionisme, muntanya, escalada, alta muntanya, BTT, espeleologia, esquí de pista, esquí de muntanya, raquetes de neu, caminades, senderisme, sortides culturals, fotografia, cursos de fotografia i tallers diversos.
Està adherida a la Federació d'Entitats Excursionistes de Catalunya (FEEC), la Federació Catalana d'Espeleologia, i és sòcia fundadora i membre de l'Associació Senders de Catalunya i l'Associació d'Entitats Excursionistes del Barcelonès.
És membre fundador de l'Associació Caminada Internacional de Barcelona - C.I.B.
Participa en esdeveniments esportius, com ral·lis d'alta muntanya, caminades populars com el Barnatresc o el Naturtresc, el Campionat de Catalunya de Cronoescalada, Open Raid i altres competicions de muntanya.
El 2005 va rebre la Medalla d'Honor de Barcelona.

## Referències

* ↑ Medalles d'Honor de Barcelona. Ajuntament de Barcelona, 2006, p. 43. Arxivat 2014-07-27 a Wayback Machine.

## Enllaços externs

* Web de l'Agrupació Excursionista Muntanya
# Agrupament vermell

L'agrupament vermell (red clump en anglès), o més exactament agrupament dels vermells, és una regió en el diagrama de Hertzsprung-Russell ocupada bàsicament per estels gegants vermells rics en metall. L'agrupament vermell és considerat l'homòleg en riquesa metàl·lica de la branca horitzontal. Els estels d'aquesta regió són més brillants que els estels de la seqüència principal de la mateixa temperatura superficial (o més freds que els estels de lluminositat comparable). Aquest període en l'evolució estel·lar correspon a la fase de combustió del nucli d'heli, a diferència dels estels de seqüència principal, que estan cremant hidrogen en els seus nuclis.
En teoria, la lluminositat absoluta dels estels de l'agrupament vermell és pràcticament independent de la seva composició o edat, per la qual cosa les fa bones candeles estàndard per a estimar distàncies astronòmiques en la nostra galàxia o en galàxies o cúmuls propers.

## Vegeu també

* Evolució estel·lar.
* Diagrama de Hertzsprung-Russell.

## Enllaços externs

* Pàgina de l'ús de l'agrupament vermell per a mesurar distàncies (anglès).
# Agró goliat

L'agró goliat Ardea goliath és una espècie d'ocell de la família dels ardèids (Ardeidae) que habita llacs, aiguamolls, pantans, manglars i costes de gairebé tota l'Àfrica subsahariana excepte les zones àrides del sud-oest.

## Referències

* ↑ L'agró goliat a CERCATERM Rev. 02/12/2011 (català)
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 210. ISBN 978-84-16728-37-4.
# Agulla Franqueville

L'Agulla Franqueville és un cim de 3.065 m d'altitud i una prominència de 20 m que s'aixeca a la Cresta de Llosàs, al massís de la Maladeta, província d'Osca (Aragó).

## Referències

* ↑ Buyse, Juan. Los Tresmiles del Pirineo, un estudio enciclopédico (en castellà). 3a. ed.. Barcelona: Martínez Roca, 1993 (Muntanyisme). ISBN 8427017340.
* ↑ Geògraf Salvador Llobet Edicions Cartogràfiques. Maladeta - Aneto, Esc. 1:25.000. Granollers: Editorial Alpina, 1995 (E-25). ISBN 84-8090-037-7.